NGARAN PROVINSI Basa kang Adjie Efsa, oge dialokan ku kang Acil Bimbo, ngogan dina hiji gempungan anu rek madungdengkeun perkara ngaganti ngaran propinsi Jawa Barat, kuring sisinarieun rada giak. Lima taun ieu geus rada teu purun ngilu gempungan perkara kasundaan teh, sok komo anu ngoganna aya pakuat-pakait jeung partai politik mah. Sok teu beres alang ujurna, asa ngabuntut bangkong. Duka kuring keur oge keur katarajang panyakit "selebritism" nu kiwari keur narajang warga urang kitu? Leuwih percaya keneh ka selebitis tinimnbang ka ulama, kitu saur pa Miftah Faridl oge. Malah aya apanan, salah saurang patandang calon gubernur nu keukeuh hayang diwakilan ku selebiritis, sigana ngarasa kurang populer, sanajan geus masang baliho di unggal pengkolan oge. Pasulana ngaganti ngaran propinsi Jawa Barat, lain kakara ayeuna. Majar ti taun 1957, hasil kongres Masyarakat Sunda anu diaos ku Ajip Rosidi, bejana salah sahiji putusanana menta ngaran Jawa Barat diganti ku nu lewih nonjolkeun kasundaan. Pon keneh kitu, Paguyuban Pasundan, dina taun 1999 pernah ngahudangkeun deui perkara eta. Sarua hasilna nyamos, loba karisi jeung karempan, pangpangna ari imeutan kuring mah, urang acan bisa nguniangkeun tekad jeung common sense balarea. Alesan anu sifatna emosional, sentimentil, atawa niatan nanggarkeun wawanen wungkul mah bakal nyanghareupan sikeup sabalikna tipapada urang keneh. Keur sakuringeun, anu teu boga implengan politis jeung setimen budaya, da rumasa bapa kuring mah bibit buitna ti wetan sok sanajan lila ngajar di sakola Pasundan. Newak sikeup subordinate ti masyarakat Sunda. Taun 80an, di Bandung; di kampus, di mall, oge tempat umum liannya, kakacapangan mun nyebut jalma anyar pinanggih teh ku sesebutan "Mas jeung Mba" sok sanajan ayeuna tos rada ngurangan. Tapi aya deui anu rada aneh, kiwari tukang kadaharan (kuliner, basana) anu ayeuna keur mahabu di Bandung oge kota lianna di Jabar. Sok sanajan katanggar urang Sunda, mun diajak ngobrol sunda teh, eh balik deui make basa Indonesia. Aya kahariwang pokal kitu teh, pedah teu ngarasa reueus make basa indung. Leuwih jauh, ngarasa jadi urang Sunda mah jadi kasta nomer dua. Sikep kurang percaya diri masyarakat urang. Kagambar prototipe anu kungsi kadenge waktu sempal guyon di Jakarta. Yen mun urang inget ka pengacara pasti urang Batak cenah, mun ngobrol dagang pasti urang padang, mun ngimeutan gaya pejabat pasti urang jawa, mun perlu tukang pukul atawa tentara pasti urang Ambon atawa Flores, mun tukang maen bal pasti urang Irian. Mun ngobrol kasatiaan badega, tah ieu sok nganyerikeun hate, cenah urang Sunda. Beu, nepika kakituna, tapi teu bisa mangka pulia basa dikonfirmasi kana data yen ti urang pisan apanan panglobana ngirimkeun TKI/TKW teh. Da ngarep-ngarep janji sajuta lapangan kerja teh asa teu puguh juntrunganana. Can aya memang hasil panalungtikan anu medar, yen aya hubungan antara hal eta jeung ngaran propinsi. Tapi ceuk teori pemasaran Creating Brand Insistence anu neueulkeun yen ngaran teh sawadina boga lima syarat (The Five Driver) nyaeta awareness, relevant differentation, value, accessiblity, jeung emotional connection. Karasana, urang butuh wacana anyar perkara ngaran wewengkon masyarakat sunda ieu. Dina pikiran eta, pantes Jawa Barat sababaraha indikator penting kahirupan urang masih disahadapeun propinsi Jawa Tengah jeung Jawa Timur. Perkara anu sifatna makro seperti pangangguran, kamiskanan, angka korupsi, jumlah pekerja migran, Angka Partisipasi Pendidikan. Atuh dina sisi mikrona penyerapan dana KUR, kondisi UMKM masih dihandapeun dua
propinsi tadi. Boa-boa hayang jadi propinsi termaju di Indonesia teh moal kahontal, sabab urang boga mental subordinate tadi. Sok disambung-sambung. Basa masyarakat Bali di usir ti Lampung. Masyarakat Bali ngagorowok tarik pisan, yen rek kaluar ti NKRI upama konflik di Lampung teu bisa direngsekeun bari teu ngarugikeun seler Bali. Pon keneh kitu, urang Aceh wani arek misahkeun ti NKRI, sok sanajan penduduk lobana ampir sarua jeung sakacamatan di urang. Teu kudu urang mah ngancam hayang misahkeun diri sagala. Oge teu kudu ngarenghik kudu loba anggota kabinet ti urang Sunda sagala. Komo bari jeung menta affirmative policy supaya presiden 2019 ti seler Sunda, bari jeung can karuhan aya dampak nanaon keur balarea. Nu kudu jadi implengean para elit Sunda kiwari, kumaha najeurkeun harkat martabat sunda malar masyarakat pituin teu ngarasa tumamu di sarakanana sorangan, hirup bari hurif. Ceuk R.W. van Bemmelen (1949) Sunda teh istilah nu geus dipake heubeul pisan keur ngaran hiji wewengkon anu aya di bagian barat laut wilayah India wetan, nepika dataran bagian tenggara nu ngaranna Sahul. Dataran Sunda dikurilingan ku Gunung Sunda (circum Sunda Mountain System) panjang kira-kira 7.000 km. Kaasup wewengkon urang ayeuna. Sunda ku ahli ilmu bumi ti Yunani, Ptolemaeus geus kacatet dina bukuna tahun 150 Masehi. Saterusna ti kitu, kerajaan Sunda mimiti ditaratas tahun 670 M basa Tarumanagara dipecah jadi dua kerajaan, nyaeta Karajaan Sunda jeung Karajaan Galuh, Citarum jadi watesna. Kasimpulanana, urang boga tuturus keur ngawangun karakter masyarakat, anu bisa disimbolkeun ku ngaran wewengkon tangtuna oge. Payus upama wewengkon ieu dingaranan "tempat urang sunda bumen-beumen", atawa "Pa-Sundaa-an", bisa disingket jadi Pasundan. Tangtuna bakal aya kahariwang. Kumaha upama Cirebon menta misah, atawa tatar Galuh baheula hayang make Provinsi Galuh? Perkara Cirebon mah saacana oge geus aya kahayang misah ti sabaraha elitna, malah sempet dijanjian apanan ku calon gubernur taun 2008 harita. Ah teu kudu hariwang, diajar ka Cina wae, waktu taun 1997, Hongkong lepas ti Inggris balik ka Cina. Harita pemerintah Cina ngajamin kahirupan masyarakat Hongkong. Perkara tatar Galuh kiwari mah, sigana malah geus ngarasa leuwih nyunda, batan masyarakat wewengkon karajaan Sunda heubeul (Banten, Jakarta, jeung Bogor). Tina pangalaman katukang, kaasup pangalaman Hongkong, masyarakat mah bakal ngorojong kana satiap parobahan. Asal aya jaminan bakal ningkatkeun kahirupan jeung karaharjaanana. Ku kituna, mangga bral kang Adji Esa Putra, Kang Acil Bimbo; maksad sae eta urang kawitan. Meungpeung masyarakat masih keneh aya nu dipercaya, nyaeta selebritis. Bari implik-implikna, tong cena maksad sae eta dijadikan alat politik para cagub anu kiwari keur ikhtiar ngadulang sora, komo calon nu geus kabuktian ngan bisa nyieun janji wungkul bari hengker dina ngalaksanakeunana. Cag ah.